Na protest 16. januara, koji će biti održan na dan godišnjice ubistva Olivera Ivanovića, Lokalni front krenuće iz Kraljeva za Beograd peške, najavio je Predrag Voštinić iz Lokalnog fronta u Kraljevu. "Da stavimo do znanja da je to ozbiljno pitanje, da to što je ovde nekome subotnja šetnja, nekima van Beograda je pitanje života i smrti".

Povodom skupa koji se prema navodima nekih medija organizuje SNS povodom dočeka Vladimira Putina, a na kojem bi trebalo da bude oko 70.000 ljudi, Voštinić kaže da bi trebalo da znamo koliko to građane košta, ali i da je pogrešno da se prebrojavaju građani na različitim skupovima.

"Da mi budemo mereni njihovim aršinima, da to bude tema je nametnula vlast, koliko nas je, pa sami sebi dokazujemo da nas je bilo mnogo, umesto da im saopštavao zašto smo se okupili", kaže.

Govoreći o protestima koji se subotom održavaju u Beogradu, Voštinić je rekao da ne treba upućivati zahteve vlasti.

"Krivo mi je što komuniciramo sa vlašću, sa kojima očito nema komunikacije. Ne treba im ispostavljati zahteve, gazde vole da im se daju zahtevi... ali ja nemam nikakav zahtev za ovu vlast, već je u pitanju postizanje što šireg konsenzusa unutar grupe koja protestuje", istakao je on.

Kako kaže, cena "pseudo ujedinjenja" opozicije biće svakako naplaćena.

"Povampirenje ljudi koji su nešto što oni koji šetaju subotom ne podržavaju, kad tad će doći na naplatu ovo ujedinjenje.. ali trenutno je sve objedinjeno protiv zla koje je nadišlo sve razlike", kaže.

Na protrestima profitiraju i vlast i opozicija, dodaje.

"Obostrano je profitiranje, i jednima i drugima odgovara jedan odušak koji se stvorio sa druge strane, preveliki je bio pritisak na građanima, imaju provid da je pobuna počela, da se nešto dešava, pa svoje borbe sa ličnih planova iznose subotom na ulicu, a vlast je dobila odušak negde, a opozicija se revitalizuje na građanskom buntu", kazao je.

Da postoji iole političke mudrosti, dodaje gost Novog dana, mislim da bi i njima bilo korisnije da stanu iza nekih ljudi koje nije proprala politička mašina.

Na naredni protest 16. januara, koji će biti održan zbog nerešavanja ubistva Olivera Ivanovića, Lokalni front krenuće iz Kraljeva 12. januara za Beograd peške.

"Krenućemo peške za Beograd, da bismo svima u Beogradu i svima koji šetaju stavili do znanja da je to ozbiljna stvar, da to što je ovde subotnja šetnja nekome je van Beograda pitanje života i smrti, da to nije pitanje opstanka na političkoj sceni nego u životu. Ne hvalimo se time, samo hoćemo da stavimo do znanja da nema ozbiljnije stvari od ubistva neistomišljenika i nerešavanja tog slučaja", kazao je on.

Kako je rekao, ubistvo Olivera Ivanovića je strašna tema.

"Vrlo nerado se odazivam na poziv da o tome govorim, i to što pešačimo (do protesta 16. januara) jeste zbog nesaglasnosti sa stanjem da se još ne zna ko je ubica. Vlast je u odbranu, u zaštitu Ivanovića naspram istine uzela najskupljeg advokata - to je sama supruga, i to je po meni najstrašnije", ocenio je on.

S druge strane, kako je dodao, na najnečansije moguće načine porede se emocije ljudi koji protestuju sa emocijama supruge ubijenog čoveka.

"Ne pristajem da živim u državi u kojoj se ljudi ubijaju, a ne zato što sam voleo ubijenog manje ili više.. svako ko se bori da se pronađu ubice Olivera Ivanovića bori se za čast države. Milena Ivanović i ne treba da bude na protestu, ne bismo bili tamo iz istih razloga, ona je izgubila supruga, mi poverenje u državu, mi smo izgubili državu, a ona muza. Mi bismo njene emocije bagatelizovali", rekao je.

O kandidaturi Trifunovića: Simpatično, ali PSG više nije tema

Govoreći o mogućoj kandidaturi Sergeja Trifunovića za lidera Pokreta slobodnih građana, Voštinić je rekao da to deluje simpatično, ali da PSG više nije tema.

"Može se desiti da oni i naprave neki politički korak koji bi bio kvalitativni iskorak za ceo pokret, ali bojim se da je to tada uništeno", ocenjuje.

On kaže da ima novih ljudi na političkoj sceni, i da Lokalni dnevno dobija pozive ljudi sa lokala sa pitanjima kako da se organizuju i nastupaju.

"Svuda postoje neki ljudi koji bi da se bave politikom, ali se boje onoga što je politika uradila malim organizacijama, uvukla ih u politiku, promešala ih i izbacila napolje. Ali hrabrost nije odsustvo straha, već odgovor na strah", kazao je.

Vrlo je verovatno da će biti izbora, ali to nije pitanje logike već interesa, i oni će biti raspisani kada agencije za istraživanje javnog mnjenja kažu da je vlasti to u interesu.

Opoziciji bi najmanje odgovarali izbori, zbog loših uslova, ali ni samoj vlasti nije u preteranom interesu zbog poziva opozicionih stranaka na bojkot, tako da može da dovede do niže izlaznosti već neodlučnih građana.

Voštinić kaže da sa željom iščekuje da se na političkoj sceni dese nova lica, ali da ne "zanemaruje mogućnost da se i to upropasti".

"Očekujem nova liva i vrlo se radujem tome, jer će to pomoći da se neopredeljeni opredele. To bi moglo konačno da uvede one koji do sada nisu bili u politici. Ipak ne isključujem mogućnost da se i to upropasti. Ta nova lica moraju nešto da urade. To će biti jedina mogućnost da se odavde krene na bolje, a to je da ta neka nova lica obezbede sankcionisanje za ono što je učinjeno, da sve koji su učestvovali u stvaranju ovakve države pozovu na odgovornost", kaže on.